ID-DIRETTIVA TAL-KUMMISSJONI 2002/28/KE
tad-19 ta' Marzu 2002
li temenda ċerti annessi tad-Direttiva tal-Kunsill 2000/29/KE dwar il-miżuri protettivi kontra l-introduzzjoni fil-Komunità ta' organiżmi perikolużi għall-pjanti jew prodotti tal-pjanti u kontra t-tixrid tagħhom fi ħdan il-Komunità
IL-KUMMISJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni fil-Komunità ta' organiżmi perikolużi għall-pjanti jew prodotti tal-pjanti u kontra t-tixrid tagħhom fi ħdan il-Komunità([1]), kif l-aħħar emendat bid-Direttiva tal-Kummissjoni 2001/33/KE ([2]), u b'mod partikolari l-Artikolu 14 (c) tiegħu,
Wara li kkunsidrat l-ftehim tal-Istati Membri kkonċernati,
Billi:
(1) Minn informazzjoni mogħtija mir-Renju Unit ibbażata fuq stħarriġ aġġornati jidher li ż-żona protetta rikonoxxuta għad-Dendroctonus micans Kugelan fir-Renju Unit għandha tkun immodifikata.
(2) Minn informazzjoni mogħtija mir-Renju Unit fuq il-preżenza tal-virus nekrotiku tal-vina safra tax-xitla tal-pitravi jidher li mhux iżjed xieraq li tinżamm iż-żona protetta għar-Renju Unit kollu fir-rigward tal-virus nekrotiku tal-vina safra tax-xitla tal-pitravi imma għandha tkun ristretta għall-Irlanda ta' Fuq biss.
(3) Minn informazzjoni mogħtija mill-Italja d-deskrizzjoni taż-żoni protetti fir-rigward tal-Erwinia amylovora (Burr.) Winsl. et al. għandha tkun immodifikata biex tikkonsidra d-distribuzzjoni preżenti ta' l-organiżmu.
(4) Id-deskrizzjoni taż-żoni protetti rrelatati mal-pjanti ospitanti tal-Erwinia amylovora (Burr.) Winsl. et al. fir-rigward tar-rekwiżiti speċjali li għandhom jiġu sodisfatti biex jikkunsidraw id-distribuzzjoni preżenti ta' l-organiżmu.
(5) Minn informazzjoni mogħtija minn Franza dwar il-preżenza tal-Matsucoccus feytaudi Duc. jidher li mhuwiex aktar xieraq li tinżamm iż-żona protetta għal dan l-organiżmu.
(6) Għalhekk, id-Direttiva 2000/29/KE għandha tkun emendata kif xieraq.
(7) Il-miżuri li hemm provvediment dwarhom f'din id-Direttiva huma bi qbil ma' l-opinjoni tal-Kumitat Permanenti tas-Saħħa tal-Pjanti,
ADOTTAT DIN ID-DIRETTIVA:
Artikolu 1
L-Annessi I, II, III u IV tad-Direttiva 2000/29/KE huma emendati bi qbil mal-Anness ta' din id-Direttiva.
Artikolu 2
1. L-Istati Membri għandhom jadottaw u jippubblikaw, sal-31 ta' Marzu 2002 l-aktar tard, il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma' din id-Direttiva. Għandhom minnufih jinfurmaw b'dan lill-Kummissjoni.
Għandhom japplikaw dawn id-dispożizzjonijiet mill-1 ta' April 2002.
Meta l-Istati Membri jadottaw dawk id-dispożizzjonijiet, dawn għandu jkollhom referenza għal din id-Direttiva jew għandhom ikunu akkumpanjati b'din ir-referenza fl-okkażżjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din it-tip ta' referenza .
2. L-Istati Membri għandhom jikkomunikaw minnufih lejn il-Kummissjoni it-test tad-dispożizzjonijiet ewlenija tal-liġi nazzjonali li huma jadottaw fil-qasam kopert minn din id-Direttiva. Il-Kummissjoni għandha tinforma lill-Istati Membri l-oħra b'dan.
Artikolu 3
Din id-Direttiva għandha tidħol fis-seħħ fit-tielet ġurnata wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 4
Din id-Direttiva hija indirizzata lill-Istati Membri.
Magħmula fi Brussel, id-19 ta' Marzu 2002.